Medžionių piliakalnis

Medžionių piliakalnis – piliakalnis prie Medžionių kaimo (Stakliškių seniūnija, Prienų rajonas), aukštumos iškyšulyje, Virkiaus ir bevardžio upelio santakoje. Pasiekiamas iš Medžionių centro pro buvusias fermas pavažiavus į šiaurę 600 m. Kultūros paminklo registro Nr. A171KP.

Piliakalnis 
Piliakalnio šlaitai statūs, 15 m aukščio. Aikštelė stačiakampė, 44x18 m dydžio, šiaurės rytų pusėje supiltas 7 m aukščio, 18 m pločio pylimas, jo šlaitas leidžiasi į 60 m ilgio, 24 m pločio, 1,5 m gylio griovį. Pietvakarinės aikštelės gale yra 16 m ilgio, 0,8 m aukščio pylimas. Piliakalnis datuojamas I tūkstantmečiu – II tūkstantmečio pradžia.

Papėdės gyvenvietė užima 2 ha plotą, joje rasta grublėtos keramikos. Prie piliakalnio yra IV a. pab. – V a. pirmos pusės pilkapių. Jie tirti 1968 m. (vad. J. Antanavičius), ištirtas 340 m² plotas, rasti 3 kapai. Rasta žalvarinių antkaklių, cilindrėlių, segių, rankogalinė apyrankė, sidabrinė antkaklė šaukštiniais galais, geležinis įmovinis kirvis, antskydis, peilio geležtė, lazdelinis smeigtukas.

Šaltiniai

Nuorodos 
 Medžionių piliakalnis

Piliakalniai Prienų rajone